A4-0137/98

Ψήφισμα σχετικά με τη βιομηχανία κονσερβοποίησης αλιευτικών προϊόντων και την ιχθυοκαλλιέργεια στην Ευρωπαϊκή Ένωση

Το Ευρωπαϊκό Κοινοβούλιο,

- έχοντας υπόψη το άρθρο 148 του Κανονισμού του,

- έχοντας υπόψη το ψήφισμά του της 20ής Ιανουαρίου 1989 σχετικά με τη βιομηχανία μεταποίησης αλιευτικών προϊόντων ((ΕΕ C 47 της 27.2.1989, σελ. 176.)),

- έχοντας υπόψη τη γνωμοδότηση της Επιτροπής Αλιείας, της 6ης Ιουνίου 1996, σχετικά με τη συμφωνία εταιρικής σχέσης μεταξύ της Ευρωπαϊκής Ένωσης και του Μαρόκου ((EE C 181, της 24.6.1996, σελ. 15.)),

- έχοντας υπόψη το Πρόγραμμα Εργασίας και τα αποτελέσματα της επίσκεψης της Αντιπροσωπείας της Επιτροπής Αλιείας στη Γαλικία, από τις 4 έως τις 6 Σεπτεμβρίου 1997,

- έχοντας ακούσει τη γνώμη των εκπροσώπων του τομέα στη συνεδρίαση της Επιτροπής Αλιείας που πραγματοποιήθηκε στις 21 Ιανουαρίου 1998,

- έχοντας υπόψη την έκθεση της Επιτροπή Αλιείας (A4-0137/98),

A. λαμβάνοντας υπόψη ότι η βιομηχανία μεταποίησης αλιευτικών προϊόντων και η ιχθυοκαλλιέργεια αποτελούν έναν από τους βασικούς άξονες της Κοινής Αλιευτικής Πολιτικής και είναι συμπληρωματικές της αλιευτικής δραστηριότητας του κοινοτικού στόλου, ενώ ταυτόχρονα συμβάλλουν στον εφοδιασμό της αγοράς τροφίμων της Ένωσης με προϊόντα στα οποία η τελευταία είναι ελλειμματική και που αντιμετωπίζουν διαρκώς αυξανόμενη ζήτηση,

Β. λαμβάνοντας υπόψη ότι σήμερα η απασχόληση αποτελεί μία από τις βασικές προτεραιότητες της Ένωσης, καθώς και ότι, όπως έγινε φανερό στο Συμβούλιο του Λουξεμβούργου της 20ής Νοεμβρίου 1997, είναι αναγκαία η προώθηση των τομέων εκείνων που αποτελούν παράγοντες ενδυνάμωσης της οικονομικής δραστηριότητας, συμβάλλουν στη διατήρηση δραστηριοτήτων που αποτελούν πηγές θέσεων εργασίας και βοηθούν στη διατήρηση του οικονομικού και κοινωνικού ιστού των περιφερειών της Ένωσης,

Γ. λαμβάνοντας υπόψη ότι η βιομηχανία κονσερβοποίησης αλιευτικών προϊόντων και η ιχθυοκαλλιέργεια στην Ευρωπαϊκή Ένωση αποτελούν τομείς έντασης εργασίας, σε μεγάλο βαθμό λόγω του γεγονότος ότι οι χειρωνακτικοί χειρισμοί είναι υποχρεωτικοί, ώστε να εξασφαλισθεί η ποιότητα των προϊόντων την οποία απαιτεί η αγορά, καθώς και ότι αφορά άμεσα 50.000 και έμμεσα περίπου 25.000 ακόμη θέσεις εργασίας στην Ευρωπαϊκή Ένωση,

Δ. λαμβάνοντας υπόψη τις τεράστιες δυσκολίες που αντιμετωπίζει η κοινοτική βιομηχανία κονσερβοποίησης, ως συνέπεια πρόσφατων διεθνών συμφωνιών εμπορικού χαρακτήρα, τις οποίες σύνηψε η Ευρωπαϊκή Ένωση με τρίτες χώρες, όπως οι συμφωνίες με το Μαρόκο και την Τουρκία, οι οποίες συνεπάγονται το άνοιγμα της κοινοτικής αγοράς σε μεγάλες ποσότητες κονσερβών με προέλευση τις χώρες αυτές που ανταγωνίζονται τα παραδοσιακά προϊόντα της κοινοτικής βιομηχανίας,

Ε. λαμβάνοντας υπόψη ότι το κόστος των εμπορικών αυτών συμφωνιών σημαίνει μια τεράστια πρόσθετη επιβάρυνση για έναν τομέα, τη βιομηχανία κονσερβοποίησης, ο οποίος έχει ήδη υποστεί ριζική αναδιάρθρωση, καθώς και ότι, συνεπώς, η επιβάρυνση αυτή θα πρέπει να αντισταθμισθεί από τους υπόλοιπους τομείς της οικονομίας που θα επωφεληθούν πολύ από τις προαναφερθείσες συμφωνίες,

ΣΤ. λαμβάνοντας υπόψη ότι η έλλειψη ενός επαρκούς και κατάλληλου πλαισίου μέτρων στήριξης της βιομηχανίας κονσερβοποίησης θέτει σε σοβαρό κίνδυνο την ίδια την επιβίωσή τους, εφόσον αδυνατούν να ανταγωνισθούν προϊόντα που προέρχονται από τρίτες χώρες και επωφελούνται από ένα τελικό κόστος προϊόντος πολύ κατώτερο του αντίστοιχου κόστους στην Ένωση, εξαιτίας του γεγονότος ότι δεν απαιτείται από τα προϊόντα αυτά να πληρούν τις ίδιες τεχνικές και υγειονομικές προδιαγραφές που απαιτούνται για τα κοινοτικά προϊόντα, καθώς και εξαιτίας του χαμηλού κόστους της εργασίας στις βιομηχανίες των τρίτων αυτών χωρών, όπου είτε είναι ανύπαρκτα είτε είναι ελάχιστα αναπτυγμένα τα καθεστώτα κοινωνικής προστασίας των εργαζομένων,

Ζ. εκτιμώντας ότι εάν δεν εγκριθεί επειγόντως ειδικό σχέδιο δράσης για τον τομέα, το οποίο θα αντιμετωπίζει τις κονσέρβες ως ευαίσθητο προϊόν και θα περιέχει πολιτικά και οικονομικά μέτρα, καθώς και μέτρα χρηματοπιστωτικής στήριξης της κοινοτικής αλιευτικής βιομηχανίας, η τάση μετεγκατάστασης των βιομηχανιών αυτών σε τρίτες χώρες θα συνεχίσει να εντείνεται, προκαλώντας την απώλεια πολυάριθμων θέσεων απασχόλησης και προβλήματα οικονομικής, κοινωνικής και περιφερειακής συνοχής στην Ευρώπη, κυρίως στις λιγότερο αναπτυγμένες περιφέρειες της Ένωσης, στις οποίες είναι δύσκολή η εξεύρεση εναλλακτικών οικονομικών δραστηριοτήτων,

Η. λαμβάνοντας υπόψη ότι τα κονσερβοποιημένα προϊόντα διατηρούν τις θρεπτικές ιδιότητες των τροφίμων (πρωτεΐνες, υδατάνθρακες, λίπη και βιταμίνες) και, σε πολύ μεγάλο βαθμό, τα ιδιαίτερα χαρακτηριστικά τους, γεγονός που τα κάνει ιδανικά για τη διασφάλιση της επισιτιστικής βοήθειας σε καταστάσεις έλλειψης ή επείγουσας ανάγκης,

Θ. λαμβάνοντας υπόψη ότι, μεταξύ 1989 και 1993, η κατανάλωση κονσερβοποιημένων προϊόντων αλιείας και ιχθυοκαλλιέργειας διπλασιάσθηκε στην Ευρωπαϊκή Ένωση, ότι συνεχίζουν να υφίστανται καλές προοπτικές περαιτέρω βελτίωσης και ανάπτυξης της βιομηχανίας αυτής, η οποία έχει μεγάλη οικονομική ζωτικότητα, εφόσον διασφαλισθεί ο κατάλληλος εφοδιασμός με πρώτες ύλες από τον κοινοτικό στόλο ή με εισαγωγές από την παγκόσμια αγορά,

Ι. εκτιμώντας ότι οι σημερινές καλές προοπτικές ανάπτυξης επιτρέπουν την απογείωση και τον εκσυγχρονισμό του κλάδου, με την αύξηση της παραγωγικής ικανότητας, η οποία θα δημιουργήσει πολυάριθμες θέσεις εργασίας και θα περιορίσει την εξάρτηση από τις εισαγωγές,

ΙΑ. εκτιμώντας ότι η μεγάλη σε όγκο, πολύπλοκη και διάσπαρτη κοινοτική νομοθεσία που αφορά τον τομέα της κονσερβοποίησης και επιδιώκει την επίτευξη στόχων οι οποίοι περιλαμβάνονται σε διάφορες και όχι πάντοτε συντονισμένες κοινοτικές πολιτικές, επιτρέποντας έτσι το ενδεχόμενο εμφάνισης αντιφατικών καταστάσεων, εμποδίζει την ορθή εφαρμογή ενός συνεκτικού συνόλου ρυθμίσεων για τον τομέα αυτόν,

ΙΒ. λαμβάνοντας υπόψη ότι η κοινοτική βιομηχανία κονσερβοποίησης έχει εισέλθει σε μια δαπανηρή διαδικασία εκσυγχρονισμού για την προσαρμογή της στις τεχνικές, περιβαλλοντικές και υγειονομικές απαιτήσεις που επιβάλλει η κοινοτική νομοθεσία για τη διασφάλιση ενός υψηλού βαθμού προστασίας των καταναλωτών και των πολιτών,

ΙΓ. εκτιμώντας ότι η πολιτική διαρθρώσεων αποτελεί βασικό άξονα της Κοινής Αλιευτικής Πολιτικής και ότι στο μέλλον θα πρέπει να συνεχίσει να αποτελεί το απαραίτητο στήριγμα για την αναδιάρθρωση και τη διαμόρφωση ενός τομέα ισχυρού, οικονομικά υγιούς και ανταγωνιστικού,

ΙΔ. λαμβάνοντας υπόψη ότι η παρούσα κατάσταση χαρακτηρίζεται από την έλλειψη ενός αποτελεσματικού συστήματος ελέγχου των εισαγωγών κονσέρβας με προέλευση τις τρίτες χώρες, όσον αφορά τις συνθήκες παραγωγής, την ποιότητα της πρώτης ύλης και την εφαρμογή των απαιτουμένων τεχνικών και υγειονομικών διαδικασιών παραγωγής,

ΙΕ. λαμβάνοντας υπόψη ότι η έλλειψη επαρκών δομών προσδιορισμού της ακριβούς προέλευσης των εισαγωγών πρώτων υλών και κονσερβοποιημένων αλιευτικών προϊόντων έχει ως συνέπεια, όπως έχει επιβεβαιωθεί σε πολυάριθμες περιπτώσεις, να παρατηρούνται έντονα φαινόμενα αθέμιτου ανταγωνισμού εις βάρος των κοινοτικών βιομηχανιών,

ΙΣΤ. λαμβάνοντας υπόψη ότι οι δασμολογικές διατάξεις που βρίσκονται σε ισχύ όσον αφορά τις εισαγωγές προϊόντων ανταγωνιστικών της κοινοτικής παραγωγής δεν έχουν πλέον, σε ορισμένες περιπτώσεις, λόγο ύπαρξης ή έχουν χάσει τον αρχικό τους στόχο, εφόσον παραχωρούν δασμολογικά πλεονεκτήματα σε χώρες που εμφανίζουν υψηλό επίπεδο οικονομικής ανάπτυξης,

ΙΖ. εκτιμώντας ότι ο μηχανισμός ΣΓΠ-ναρκωτικά, ο οποίος παραχωρεί προνομιακή πρόσβαση στην κοινοτική αγορά για τα αλιευτικά προϊόντα, ιδιαίτερα τον τόνο, προελεύσεως ορισμένων χωρών της αμερικανικής ηπείρου, δεν έχει εκπληρώσει τη λειτουργία που αρχικά επεδίωκε, δηλαδή την προώθηση της μετατροπής δραστηριοτήτων που σχετίζονται με την οικονομία των ναρκωτικών,

ΙΗ. εκτιμώντας ότι επείγει η μεταρρύθμιση της Κοινής Οργάνωσης Αγοράς, για την προσαρμογή της στις νέες πραγματικότητες του τομέα, σε ένα διαρκώς πιό παγκοσμιοποιημένο περιβάλλον, με την μετατροπή των υπαρχόντων μηχανισμών: τιμές αναφοράς, ρήτρες διασφάλισης, αντισταθμιστικές αποζημιώσεις, πριμοδοτήσεις μεταφοράς κλπ.,

ΙΘ. εκτιμώντας ότι η Κοινότητα θα πρέπει να ενισχύσει την πολιτική ποιότητας των προϊόντων της και να ενθαρρύνει τις προσπάθειες της βιομηχανίας, μέσω πριμοδοτήσεων, καταλόγων και σημάνσεων ποιότητας, καθώς και να πραγματοποιήσει εκστρατείες προώθησης για τη διαφήμιση της ποιότητας των ευρωπαϊκών προϊόντων,

Κ. λαμβάνοντας υπόψη τη συχνότητα με την οποία διαπιστώνονται διαφορές μεταξύ του περιεχομένου της κονσέρβας: του είδους, των στοιχείων που παρεμβάλλονται στην κατεργασία ή των χρησιμοποιουμένων τεχνικών με τις πληροφορίες που αναγράφονται στο εξωτερικό της συσκευασίας, γεγονός που κανονικά συνιστά απάτη εις βάρος των καταναλωτών,

ΚΑ. πιστεύοντας ότι η ποιότητα και οι τεχνικές και υγειονομικές συνθήκες θα πρέπει να ελέγχονται επιστημονικά από εξειδικευμένα εργαστήρια και να απαιτούνται οι ίδιοι έλεγχοι για τα εισαγόμενα και για τα ευρωπαϊκά προϊόντα,

ΚΒ. λαμβάνοντας υπόψη την εξαιρετικά αρνητική συγκυρία για την κοινοτική σαρδελλοβιομηχανία, η οποία τα τελευταία χρόνια έχει ζημιωθεί σοβαρά από τον ανταγωνισμό προερχόμενων από τρίτες χώρες κονσερβών, γεγονός που είχε ως συνέπεια, στην τρέχουσα δεκαετία, τη μείωση κατά 40% των κοινοτικών εξαγωγών και το κλείσιμο πολυάριθμων βιομηχανιών που ήταν εγκαταστημένες στο έδαφος της Ένωσης,

ΚΓ. λαμβάνοντας υπόψη τη γενναιόδωρη δασμολογική πολιτική που εφάρμοσε η Κοινότητα όσον αφορά τις εισαγωγές κονσερβών σαρδέλλας από τρίτες χώρες, καθώς και το γεγονός ότι οι κονσέρβες με προέλευση το Μαρόκο θα εισέρχονται στην κοινοτική αγορά υπό καθεστώς πλήρους απελευθέρωσης, από το 1999, δυνάμει της συμφωνίας εταιρικής σχέσης με τη χώρα αυτή,

ΚΔ. λαμβάνοντας υπόψη τη σπουδαιότητα που έχει η αγορά της κονσέρβας τόνου, η οποία αποτελεί, στην Ευρωπαϊκή Ένωση, το 60% της συνολικής παραγωγής κονσερβών προϊόντων αλιείας, ενώ η κατανάλωση έχει προοπτικές σταθερά ανοδικής πορείας,

1. ζητεί από την Επιτροπή να συντάξει μελέτη σχετικά με την κατάσταση της βιομηχανίας κονσερβοποίησης αλιευτικών προϊόντων και της ιχθυοκαλλιέργειας στην Ευρωπαϊκή Ένωση: επιχειρήσεις, εξέλιξη του κλάδου τα τελευταία χρόνια στις διάφορες χώρες της Κοινότητας, στοιχεία σχετικά με την παραγωγή, προέλευση της πρώτης ύλης, όγκος των εξαγωγών και των εισαγωγών, απασχόληση, τεχνικοί και υγειονομικοί κανόνες, δασμολογικές διατάξεις και, γενικά, εφαρμοστέα νομοθεσία όσον αφορά τον συγκεκριμένο κλάδο και κωδικοποίηση της νομοθεσίας αυτής[semigr ]

2. καλεί την Επιτροπή να υποβάλει προτάσεις στο Συμβούλιο και το Ευρωπαϊκό Κοινοβούλιο, οι οποίες να αναφέρονται σε ένα ειδικό σχέδιο δράσης και σε ένα συνολικό πλαίσιο στήριξης της βιομηχανίας κονσερβοποίησης αλιευτικών προϊόντων, λαμβάνοντας υπόψη την ισχύουσα πολιτική διαρθρώσεων και τους νέους προσανατολισμούς της περιφερειακής πολιτικής για την περίοδο 2000-2006, της οποίας οι αρχές βρίσκονται αυτή τη στιγμή υπό συζήτηση και που θα πρέπει να προβλέπουν την αναγκαία χρηματοπιστωτική στήριξη για την επίτευξη ενός κοινοτικού κλάδου κονσερβοποίησης, που θα είναι ανταγωνιστικός σε παγκόσμιο επίπεδο[semigr ]

3. καλεί το Συμβούλιο και την Επιτροπή να πραγματοποιήσουν λεπτομερή ανάλυση της κοινοτικής δασμολογικής νομοθεσίας που σχετίζεται με τις κονσέρβες αλιευτικών προϊόντων και την ιχθυοκαλλιέργεια, με στόχο την κατάργηση εκείνων των πλεονεκτημάτων πρόσβασης στην κοινοτική αγορά που έχουν πάψει να έχουν λόγο ύπαρξης[semigr ]

4. δηλώνει ότι, σε περίπτωση κατά την οποία οι εξωτερικές εμπορικές σχέσεις της Ένωσης ή η πολιτική συνεργασίας για την ανάπτυξη απαιτούν τη διατήρηση ορισμένων εισαγωγών που έχουν ως αποτέλεσμα την πρόσβαση στην κοινοτική αγορά υπό συνθήκες αθέμιτου ανταγωνισμού προς την κοινοτική βιομηχανία κονσερβοποίησης, τα προϊόντα αυτά θα πρέπει να χαρακτηρισθούν ευαίσθητα και να χορηγηθούν αντισταθμιστικές ενισχύσεις σ'αυτόν τον τομέα δραστηριότητας[semigr ]

5. απαιτεί την ενίσχυση των ελέγχων στα προϊόντα τρίτων χωρών, σε σχέση με την οδηγία 91/493/ΕΟΚ, σχετικά με τους υγειονομικούς κανόνες που διέπουν την παραγωγή αλιευτικών προϊόντων ((ΕΕ L 268 της 24.9.1991, σελ. 15)), ώστε τα προϊόντα των χωρών αυτών να μην υπόκεινται σε λιγότερο αυστηρούς υγειονομικούς κανόνες από ό,τι τα κοινοτικά προϊόντα[semigr ]

6. είναι της γνώμης ότι η Ένωση θα πρέπει να αναπτύξει μια πολιτική εφοδιασμού που να ανταποκρίνεται στις πραγματικές ανάγκες της κοινοτικής μεταποιητικής βιομηχανίας στο σύνολό της, υποστηρίζοντας τον κοινοτικό στόλο και διασφαλίζοντας την ανά πάσα στιγμή πρόσβαση στην αναγκαία πρώτη ύλη, υπό τις βέλτιστες συνθήκες που προσφέρει η παγκόσμια αγορά[semigr ]

7. καλεί την Επιτροπή να προωθήσει διαφημιστικές εκστρατείες υπέρ της κοινοτικής παραγωγής κονσερβοποιημένων αλιευτικών προϊόντων, γνωστοποιώντας την προέλευση, την ποιότητα, τις εγγυήσεις παραγωγής και την υψηλή θρεπτική τους αξία, που επιτρέπουν στους καταναλωτές να διαπιστώσουν την υψηλή ποιότητα των κοινοτικών προϊόντων[semigr ]

8. καλεί την Επιτροπή να παρουσιάσει τις αναγκαίες πρωτοβουλίες για τη δημιουργία ενός εργαστηρίου αναφοράς σε κοινοτικό επίπεδο, για την εξασφάλιση της ποιότητας και της τήρησης των τεχνικών και υγειονομικών κανόνων τόσο των κοινοτικών προϊόντων όσο και εκείνων που προέρχονται από τρίτες χώρες και πωλούνται ελεύθερα στο έδαφος της Ένωσης[semigr ]

9. καλεί την Επιτροπή και τις αρμόδιες αρχές των κρατών μελών να ενισχύσουν και να τελειοποιήσουν τους μηχανισμούς ελέγχου των αλιευτικών προϊόντων που πωλούνται στο έδαφος της Ένωσης, επιβεβαιώνοντας με αξιόπιστο τρόπο το σεβασμό της νομοθεσίας σχετικά με τους κανόνες προέλευσης των νωπών και μεταποιημένων αλιευτικών προϊόντων[semigr ]

10. υποστηρίζει την προώθηση των ποιοτικών προϊόντων, περιλαμβανομένων των πρώτων υλών που ενδεχομένως συνοδεύουν τα διάφορα κονσερβοποιημένα παρασκευάσματα, όπως τα υγρά κάλυψης και, ιδιαίτερα, το ελαιόλαδο, για το οποίο ζητεί τη λήψη μέτρων ώστε η τιμή του να φθάσει στο επίπεδο της διεθνούς τιμής, ώστε να διατηρηθεί η ανταγωνιστικότητα αυτού του είδους παρασκευασμάτων, τα οποία αποτελούν σύμβολο ποιότητας της κοινοτικής κονσέρβας[semigr ] στο πλαίσιο αυτό ζητεί τη διατήρηση και την ενίσχυση, στο πλαίσιο της ΚΟΑ ελαιολάδου, του μηχανισμού επιστροφών για το ελαιόλαδο που προορίζεται για την κονσερβοβιομηχανία[semigr ]

11. ζητεί από την Επιτροπή να προωθήσει και να στηρίξει χρηματοδοτικά τα καινοτόμα μέτρα και την έρευνα νέων συστημάτων παραγωγής, νέα προϊόντα, τη μεταποίηση ειδών που δεν διαθέτουν σήμερα εμπορική αξία, καθώς και νέα παρασκευάσματα και τρόπους παρουσίασης[semigr ]

12. υπογραμμίζει τη σημασία της αλληλεξάρτησης μεταξύ του κλάδου παραγωγής, δηλαδή του κοινοτικού αλιευτικού στόλου, και του κλάδου μεταποίησης και ζητεί τη σύναψη μακροπρόθεσμων συμφωνιών των παραγωγών και των οργανώσεών τους με τις επιχειρήσεις μεταποίησης, γεγονός που θα είχε ευνοϊκές συνέπειες και για τις δύο πλευρές, διασφαλίζοντας τον εφοδιασμό σε λογικές τιμές και συνθήκες[semigr ] θεωρεί ότι θα πρέπει να δημιουργηθούν μηχανισμοί ενίσχυσης των ομάδων παραγωγών προκειμένου να προωθηθεί ο συντονισμός στο επίπεδο της προσφοράς[semigr ]

13. θεωρεί απαραίτητη τη δημιουργία, στο πλαίσιο της Μονάδας της ΕΕ για τον Αγώνα κατά της Απάτης, μιας υπηρεσίας ειδικευμένης στα αλιευτικά ζητήματα η οποία θα μπορεί να παρεμβαίνει για την επιβολή της ορθής εφαρμογής των κανόνων προέλευσης των προϊόντων και των κοινοτικών ρυθμίσεων σχετικά με την εμπορία και μεταφορά των αλιευτικών προϊόντων[semigr ]

14. δηλώνει ότι η σαρδελλοβιομηχανία αποτελεί οικονομική δραστηριότητα μεγάλης σημασίας για ορισμένες περιφέρειες της Ένωσης[semigr ] παρατηρεί ότι ο κλάδος αυτός βρίσκεται σε κρίση και απαιτεί την επείγουσα λήψη προστατευτικών μέτρων, όπως:

α) η πρόβλεψη των αναγκαίων πόρων για την περίοδο 2000-2006, ώστε να γίνει δυνατή η αναδιάρθρωση του τομέα, επιπροσθέτως των κονδυλίων που προβλέπονται από τα υπάρχοντα Ταμεία,

β) η καθιέρωση αντισταθμιστικής αποζημίωσης για τη σαρδέλα, με προορισμό την κοινοτική βιομηχανία κονσερβοποίησης, καθώς και η διατήρηση μιας ισορροπημένης ενίσχυσης στην αποθήκευση, ώστε να αποφευχθούν οι διακυμάνσεις στην προσφορά του προϊόντος προς τη βιομηχανία κονσερβοποίησης. Η ενίσχυση αυτή θα πρέπει να μπορεί να καταβάλλεται άμεσα στις βιομηχανίες του κλάδου, εφόσον αυτές αποδεικνύουν την πληρωμή της ελάχιστης τιμής στην παραγωγή,

γ) η έναρξη μιας εκστρατείας σε κοινοτικό επίπεδο, στη διάθεση της οποίας θα πρέπει να τεθούν οι αναγκαίοι χρηματικοί πόροι, για την προώθηση της κατανάλωσης σαρδέλλας και προϊόντων όπως οι κονσερβοποιημένες σαρδέλες και τα «πατέ» σαρδέλλας, λαμβάνοντας υπόψη την υψηλή θρεπτική αξία του προϊόντος αυτού[semigr ]

15. δηλώνει ότι η βιομηχανία κονσερβών τόνου αποτελεί το σημαντικότερο τομέα του κλάδου της κονσερβοποίησης στην Κοινότητα, από την άποψη τόσο της απασχόλησης όσο και του όγκου συναλλαγών, καθώς και ότι για την προώθηση των τεραστίων προοπτικών ανάπτυξης του τομέα αυτού είναι αναγκαίο:

α) να διασφαλισθεί ο κατάλληλος εφοδιασμός με την αναγκαία πρώτη ύλη (νωπός ή κατεψυγμένος τόνος και φιλέτα τόνου), δίδοντας προτεραιότητα στον κοινοτικό αλιευτικό στόλο και παραχωρώντας νέες ποσοστώσεις στις εισαγωγές μόνον εφόσον είναι απολύτως απαραίτητες για την κοινοτική βιομηχανία,

β) να διασφαλισθεί ότι οι αντισταθμίσεις που χορηγούνται σε τρίτες χώρες χρησιμοποιούνται πράγματι για τους σκοπούς που ορίζουν οι σχετικές κοινοτικές διατάξεις για βιώσιμη ανάπτυξη (ΑΚΕ), ο αγώνας κατά των ναρκωτικών (ΣΓΠ-ναρκωτικά, Σύμφωνο των Άνδεων), καθώς και ότι οι χώρες στις οποίες έχει παραχωρηθεί η δυνατότητα προνομιακής πρόσβασης στην κοινοτική αγορά δεν εφαρμόζουν κοινωνικό ντάμπιγκ,

γ) να πραγματοποιείται αυστηρός έλεγχος της προέλευσης των εισαγόμενων προϊόντων, καθώς και της ποιότητας και των τεχνικών και υγειονομικών συνθηκών παραγωγής τους, ώστε να προλαμβάνονται οι απάτες εις βάρος των καταναλωτών και κάθε αθέμιτος ανταγωνισμός εις βάρος της κοινοτικής βιομηχανίας[semigr ]

16. ζητεί από την Επιτροπή και το Συμβούλιο, λαμβανομένου υπόψη ότι οι κονσέρβες διατηρούν τις θρεπτικές ιδιότητες των συστατικών τους, καθώς και ότι διατηρούνται άριστα και μεταφέρονται εύκολα, να προωθήσουν την διοχέτευση κοινοτικών κονσερβών στο πλαίσιο της ανθρωπιστικής και επισιτιστικής βοήθειας προς τις χώρες που αντιμετωπίζουν παρόμοιες ανάγκες[semigr ]

17. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο, καθώς και τις κυβερνήσεις και τα κοινοβούλια των κρατών μελών.